Harku Vallavolikogu
Eesti Reformierakonna fraktsioon
Ärakiri: volikogu esimees						13.aprill 2011 nr 1-7/1218

Vastus arupärimisele IRL sisevõrgus esitatud väidete kontrollimiseks

Arupärimine käsitleb Harku Vallavolikogu liikme Kaido Kruusoja ja Harku Vallavalitsuse liikme Andrus Braunbrücki vahelist kirjavahetust ja selles soovitakse teada:
1.	kuidas hindab vallavanem esitatud väidete põhjendatust;
2.	kas Harku Vallavalitsus on valmis väljatoodud väiteid analüüsima ja selle tulemustest üldsust teavitama.

Paraku ei selgu arupärimisest üheselt ja arusaadavalt, missuguste väidete kontrollimiseks abi küsitaks. Väidete sõnastamise asemel on esitatud kahe isiku kirjavahetus muutmata kujul ning allajoonitud osa tekstist. Näiteks on Kaido Kruusoja 22.veebruari 2011 kirjas allajoonitud sõnad: “Pragmaatilised tehingud ja planeeringute müümine on mulle vastik. Sina (Andrus Braunbrück) siin ei ela (tekst jätkub)”. Esimeses lauses väljendatakse oma suhtumist küsimusse, mis on arusaadav üksnes kirjavahetuse osapooltele. Selline väide ei ole kontrollitav. Ei ole selge, kas volikogu liikmele tehti ettepanek osaleda talle vastuvõtmatus kokkuleppes või on ta arvamusel, et detailplaneeringute kehtestamise otsuste langetamisel ei ole alati lähtutud õigetest kaalutustest, või on kirjutaja pidanud silmas midagi muud. Kui fraktsioon soovib teada, kas vallavalitsus on sõlminud planeeringute kehtestamiseks mingeid tehinguid, siis saan öelda, et see kartus on küll asjatu, sest detailplaneeringute kehtestamine on volikogu pädevuses. Väide “sina ei ela siin” ei ole koha umbmäärasuse tõttu samuti kontrollitav.

Järgmises lõigus on allajoonitud Kaido Kruusoja sõnad Andrus Braunbrückile: “Ostsid kalli raha eest maa. Ma ütlesin sulle, et mõtleme läbi kuidas seda rahvale selgitada. Ei pidanud vajalikuks”. Jällegi on öeldu mõte arusaadav üksnes osapooltele. Ei ole selge, mida ja  miks tuleks kontrollida. Samasugust meetodit kasutades on esitatud ka kõik ülejäänud “väited”. 

Väidete analüüsimise vältimatuks tingimuseks on, et väited ise oleksid teada. Teine tingimus on, et väited peaksid puudutama vallavanemat või vallavalitsuse tegevust. Avaldatud kirjavahetus sisaldab kahe inimese arvamusi ja seisukohti, mitte teavet ja fakte vallavanema või vallavalitsuse tegevusvaldkondade kohta. Arupärimisel on fraktsioon ületanud oma õigusi, sest Harku valla põhimääruse § 43 lõike 1 kohaselt võib vallavanemale esitada arupärimisi üksnes tema enda tegevusvaldkonda kuuluvate küsimuste kohta. 

Kaupo Rätsepp
Vallavanem